**ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ ΤΗΣ ΚΕΔΕ ΣΤΟ ΝΟΜΟΣΧΕΔΙΟ**

**«Μεταρρύθμιση του θεσμικού πλαισίου της Τοπικής Αυτοδιοίκησης –**

**Εμβάθυνση της Δημοκρατίας – Ενίσχυση της Συμμετοχής –**

**Βελτίωση της οικονομικής και αναπτυξιακής λειτουργίας των ΟΤΑ**

**[Πρόγραμμα «ΚΛΕΙΣΘΕΝΗΣ Ι»]**

**- Ρυθμίσεις για τον εκσυγχρονισμό του πλαισίου οργάνωσης και**

**λειτουργίας των ΦΟ.ΔΣ.Α» - Ρυθμίσεις για την**

**αποτελεσματικότερη, ταχύτερη και ενιαία άσκηση των**

**αρμοδιοτήτων σχετικά με την απονομή ιθαγένειας και την**

**πολιτογράφηση – Λοιπές διατάξεις αρμοδιότητας ΥΠΕΣ**

ΕΙΣΑΓΩΓΗ

ΕΚΛΟΓΙΚΟ ΣΥΣΤΗΜΑ - ΣΥΣΤΗΜΑ ΔΙΑΚΥΒΕΡΝΗΣΗΣ ΤΩΝ ΔΗΜΩΝ

ΚΑΤΗΓΟΡΙΟΠΟΙΗΣΗ ΤΩΝ ΔΗΜΩΝ

ΟΙΚΟΝΟΜΙΚΑ ΤΩΝ ΟΤΑ

ΕΠΟΠΤΕΙΑ – ΠΕΙΘΑΡΧΙΚΟΣ ΕΛΕΓΧΟΣ

ΔΗΜΟΤΙΚΟ ΔΗΜΟΨΗΦΙΣΜΑ

ΑΝΑΠΤΥΞΙΑΚΗ ΔΡΑΣΗ ΤΩΝ ΟΤΑ

ΑΝΑΚΑΘΟΡΙΣΜΟΣ ΑΡΜΟΔΙΟΤΗΤΩΝ ΚΑΙ ΔΙΑΔΙΚΑΣΙΩΝ Τ.Α.

ΕΠΙΛΟΓΟΣ

**ΕΙΣΑΓΩΓΗ**

Η ΚΕΔΕ και οι Δήμοι της Χώρας θέλουν τη Μεταρρύθμιση του Κράτους για να επιλυθούν τα προβλήματα των Τοπικών Κοινωνιών, να βελτιωθούν οι παρεχόμενες υπηρεσίες προς τους πολίτες και να βελτιωθεί η ποιότητα της ζωής τους.

Μια Διοικητική Μεταρρύθμιση θα πρέπει να περιλαμβάνει ρυθμίσεις που θα αφορούν:

* Τη βελτίωση της λειτουργίας των δημοτικών υπηρεσιών.
* Την αναβάθμιση των κοινωνικών δομών και υπηρεσιών.
* Την αποτελεσματικότερη υποστήριξη των ασθενέστερων κοινωνικών ομάδων.
* Την προώθηση της τοπικής ανάπτυξης μέσω της καταπολέμησης της γραφειοκρατίας και της απλούστευσης των διαδικασιών αδειοδότησης.
* Την ενίσχυση της ενεργού προστασίας του δομημένου και του φυσικού περιβάλλοντος.

Διαπιστώνουμε όμως ότι το Νομοσχέδιο του Υπουργείου Εσωτερικών, για την βελτίωση του ΚΑΛΛΙΚΡΑΤΗ :

* Δεν προωθεί καμία σημαντική αλλαγή στο μοντέλο διακυβέρνησης της χώρας, στη λειτουργία του Κράτους και της Αυτοδιοίκησης.
* Περιορίζεται κυρίως στην αλλαγή του εκλογικού συστήματος ανάδειξης των αιρετών της Αυτοδιοίκησης Α' και Β' Βαθμού, καθώς και στην αναιτιολόγητη συρρίκνωση της θητείας τους από τα πέντε, στα τέσσερα χρόνια.
* Επιχειρεί να επαναφέρει από το «παράθυρο» τις Κοινότητες, με το εκλογικό σύστημα, την κατανομή αρμοδιοτήτων, την κατάρτιση του προϋπολογισμού και την κατανομή της ΣΑΤΑ, γεγονός που αποτελεί ουσιαστικά μια αντιμεταρρύθμιση στον «Καλλικράτη».
* Παραπέμπει γενικώς στο μέλλον και χωρίς συγκεκριμένο χρονοδιάγραμμα, τις αναγκαίες αλλαγές και μεταρρυθμίσεις στο Κράτος και την Αυτοδιοίκηση, συνδέοντάς τις με το εγχείρημα της Συνταγματικής Αναθεώρησης αλλά και την δημοσιονομική ανάκαμψη της χώρας.
* Δεν ενσωματώνει κρίσιμα ζητήματα στρατηγικής ενίσχυσης της αποκέντρωσης και προώθησης της Πολυεπίπεδης Διακυβέρνησης, όπως αυτά κατά κανόνα έχουν εκφραστεί ομόφωνα, σε συνέδρια των αυτοδιοικητικών συλλογικών οργάνων.
* Δημιουργεί τον μηχανισμό του δημοτικού διαμεσολαβητή στο επίπεδο του Νομού, με πολλές αρμοδιότητες ελεγκτικού χαρακτήρα, που καταστρατηγούν το άρθρο 102 του Συντάγματος.

Το Νομοσχέδιο διακρίνεται από προχειρότητα, η οποία φαίνεται και σε πολύ σημαντικά θέματα, όπως αυτό της αυτοδίκαιης θέσης σε αργία των αιρετών (άρθρο 126).

Το προτεινόμενο νομοσχέδιο, εκτός από το εκλογικό σύστημα, ουσιαστικά περιλαμβάνει αποσπασματικές ρυθμίσεις, όπως ένα νομοσχέδιο - «σκούπα» και δεν αποτελεί μεταρρύθμιση.

Υπενθυμίζεται ότι η ονομασία «Κλεισθένης» που δίνει στο νομοσχέδιο το Υπουργείο Εσωτερικών ήταν η ονομασία ενός ολοκληρωμένου Προγράμματος Μεταρρύθμισης της Δημόσιας Διοίκησης του Β΄Κ.Π.Σ. που υποστήριξε την εφαρμογή του «Καποδίστρια».

**ΕΚΛΟΓΙΚΟ ΣΥΣΤΗΜΑ – ΣΥΣΤΗΜΑ ΔΙΑΚΥΒΕΡΝΗΣΗΣ ΤΩΝ ΔΗΜΩΝ**

Η Κυβέρνηση υπακούοντας μόνο σε μικροκομματικές σκοπιμότητες, προωθεί ένα εκλογικό σύστημα που οδηγεί σε ακυβερνησία και πλήρη λειτουργική αναποτελεσματικότητα τους ΟΤΑ, με άμεσες αρνητικές επιπτώσεις τόσο για τους πολίτες, όσο και για τη χώρα.

Προτείνοντας μάλιστα την υιοθέτηση δύο διαφορετικών εκλογικών συστημάτων, αναλογικό με παρατάξεις για τους Δήμους και πλειοψηφικό με ενιαίο ψηφοδέλτιο για τις δημοτικές και τις τοπικές κοινότητες, διευκολύνει την είσοδο στα θεσμικά όργανα της αυτοδιοίκησης εξωπολιτικών συμφερόντων ή πολιτικών μειοψηφιών που εκφράζουν τα άκρα.

Ειδικότερα οι ρυθμίσεις για τις δημοτικές και τοπικές κοινότητες, τις οποίες μετονομάζει σε κοινότητες, που προβλέπουν την αποσύνδεση της εκλογής των συμβουλίων τους από την εκλογή των δημοτικών συμβουλίων και οι πρόσθετες αρμοδιότητες που αποδίδονται στα συμβούλια και τους προέδρους των κοινοτήτων οδηγούν ουσιαστικά «από το παράθυρο» στη διάλυση των Δήμων και την επανασύσταση των Κοινοτήτων.

Είναι φανερό, ότι η Κυβέρνηση προτάσσει το εκλογικό σύστημα ως το βασικό πρόβλημα των Δήμων, θέτοντάς το ως πρώτο ζήτημα για την αναδιοργάνωση του Κράτους και της Τοπικής Αυτοδιοίκησης.

Υπάρχει όμως έστω και ένας δημότης που να πιστεύει ότι το πρόβλημα της Τοπικής Αυτοδιοίκησης είναι το σύστημα εκλογής Δημάρχων και Δημοτικών Συμβούλων;

Ενώ θα έπρεπε τώρα, μετά από τόσα χρόνια βαθύτατης οικονομικής, κοινωνικής και πολιτικής κρίσης, η Κυβέρνηση να υιοθετήσει τις τεκμηριωμένες προτάσεις της ΚΕΔΕ, και με αποφασιστικότητα και ταχύτητα να επιλύσει τα προβλήματα που εμποδίζουν την Αυτοδιοίκηση να ανταποκριθεί δυναμικά στο καθολικό αίτημα για Ανάπτυξη και Κοινωνική Συνοχή, προτάσσει τον εκλογικό νόμο για τους Δήμους, παρά τις σφοδρές αντιρρήσεις της μεγάλης πλειοψηφίας των αιρετών, οι οποίοι βλέπουν στα υπάρχοντα προβλήματα να προστίθεται και η πλήρης αδυναμία αποτελεσματικής διακυβέρνησης του θεσμού που υπηρετούν.

Υπενθυμίζουμε ότι στα εκλογικά συστήματα της Τοπικής Αυτοδιοίκησης των άλλων Ευρωπαϊκών χωρών, όπως αποτυπώνεται και στη σχετική μελέτη που εκπόνησε το ΙΤΑ, υπάρχει μεγάλος αριθμός εκλογικών συστημάτων περισσότερο ή λιγότερο αναλογικού ή πλειοψηφικού ή μικτού χαρακτήρα, που συνδέονται όμως άρρηκτα με την πολιτική ιστορία κάθε χώρας και την κουλτούρα της αντίστοιχης κοινωνίας, την πολιτειακή διάρθρωση, το πληθυσμιακό μέγεθος των ΟΤΑ, την κατανομή των αρμοδιοτήτων στα επίπεδα της Διοίκησης και της Τοπικής Αυτοδιοίκησης, τα όργανα διοίκησης των ΟΤΑ, τις αρμοδιότητές τους και τη σχέση τους.

Ο βασικός κορμός του ισχύοντος εκλογικού συστήματος για την Αυτοδιοίκηση στη χώρα μας, συνδέεται ευθέως με την πολιτική ιστορία του τόπου, ισχύει από τα χρόνια της Μεταπολίτευσης μέχρι σήμερα, με ορισμένες κατά καιρούς τροποποιήσεις, και ανταποκρίνεται πλήρως στην κουλτούρα της κοινωνίας μας που επιλέγει ισχυρές δημοτικές αρχές που έχουν ευρεία λαϊκή νομιμοποίηση με πάνω από το 50%.

Με το εκλογικό σύστημα που προτείνει το Νομοσχέδιο ο εκλεγμένος Δήμαρχος θα διοικεί χωρίς να έχει την απαραίτητη πλειοψηφία μέσα στο Δημοτικό Συμβούλιο, που σημαίνει ότι πριν τη λήψη οποιασδήποτε απόφασης, από την πιο απλή έως την πιο σημαντική, ο εκάστοτε Δήμαρχος θα πρέπει να επιδίδεται σε ένα “πολιτικό παζάρι” για την εξασφάλιση συναινέσεων.

Συνεπώς, δε διασφαλίζεται με κανέναν τρόπο ότι οι Δήμαρχοι που θα εκλέγονται από τους πολίτες, θα έχουν τη δυνατότητα να εφαρμόσουν το πρόγραμμά τους και να ασκούν διοίκηση στην πράξη. Ένα τέτοιο εκλογικό σύστημα αμφισβητεί το δημοκρατικό δικαίωμα της πλειοψηφίας των τοπικών κοινωνιών να αποφασίζουν για το μέλλον τους και το εκχωρεί σταδιακά στις κοινωνικές μειοψηφίες.

Αυτό που τελικά θα προκύψει από την εφαρμογή του προτεινόμενου εκλογικού συστήματος, είναι η πλήρης αποσταθεροποίηση των Δήμων, της μοναδικής δηλαδή σταθεράς που έχει στηρίξει την κοινωνία στα δύσκολα χρόνια της κρίσης.

Τα προαναφερόμενα επιβεβαιώνονται από την ακόλουθη προσομοίωση εφαρμογής του νέου εκλογικού συστήματος στα αποτελέσματα των δημοτικών εκλογών του 2014.

Σύμφωνα με το παραπάνω γράφημα εάν εφαρμόζονταν η απλή αναλογική στις δημοτικές εκλογές του 2014, το 65% των δήμων δεν θα μπορούσαν να υλοποιήσουν το πολιτικό πρόγραμμα για το οποίο εξέλεξαν τον δήμαρχό τους. Θα πρέπει να σημειωθεί ότι στο 35%, κατά τεκμήριο, ανήκουν μικροί ή πολύ μικροί δήμοι.

Στους δήμους που η δημοτική παράταξη θα ήταν μειοψηφία οι συσχετισμοί είναι ως ακολούθως:

Είναι προφανές ότι εάν η εφαρμογή του πολιτικού προγράμματος της πλειοψηφούσας δημοτικής παράταξης στηρίζεται στην μειοψηφία των δημοτικών συμβούλων τότε οι πιθανότητες υλοποίησης του είναι πολύ περιορισμένες. Περιορίζονται δε ακόμα περισσότερο στο 29% των εν λόγω δήμων, που η πλειοψηφούσα παράταξη θα κατείχε, εάν εφαρμόζονταν η απλή αναλογική, λιγότερο από το 1/3 των δημοτικών εδρών.

Το φαινόμενο αυτό παρατηρείται ιδιαίτερα στις μεγάλες πόλεις. Στο παρακάτω γράφημα παρουσιάζονται τα ποσοστά της πρώτης Κυριακής των δημοτικών εκλογών 2014, που επέτυχαν οι νυν δημοτικές αρχές, σε δέκα μεγάλες πόλεις.

Παρατηρείται ότι, εκτός του Περιστερίου, σε όλες τις άλλες μεγάλες πόλεις για να διοικηθούν θα έπρεπε να υπάρξει συνδιοίκηση. Ο μέσος όρος των ποσοστών της πρώτης Κυριακής, των δημοτικών διοικήσεων στις μεγάλες πόλεις του δείγματος, ήταν το 2014, 33,8%.

Εάν αποκλείουμε τη συνεργασία των δύο συνδυασμών που αναμετρήθηκαν στη δεύτερη Κυριακή, τότε για να δημιουργηθεί βιώσιμο σχήμα, ο δήμαρχος θα πρέπει να «βουτήξει» πολύ βαθιά στα εκλογικά αποτελέσματα. Τα τρία «Σ» (Συναίνεση, Σύγκλιση και Συνεργασία) που ευαγγελίζεται ό κ. Υπουργός Εσωτερικών οδηγούν στο να δοθεί ρόλος ακόμη και ρυθμιστή στην Χρυσή Αυγή, όπου αυτή υπέβαλλε υποψηφιότητα.

Επιπρόσθετα, η προχειρότητα του Νομοσχεδίου και η ακυβερνησία την οποία προκαλεί προκύπτει ενδεικτικά και από τις ακόλουθες ειδικότερες ρυθμίσεις:

* Δημιουργεί κωλύματα εκλογιμότητας ενώ δεν υπάρχουν στις εθνικές και τις ευρωπαϊκές εκλογές (για γενικούς γραμματείς, νομικούς συμβούλους και συνεργάτες των Δημάρχων).
* Υπάρχει διαφοροποίηση στην εκλογή Προέδρου Κοινότητας μέχρι 500 κατοίκους και άνω των 500 κατοίκων ( στην πρώτη περίπτωση ορίζεται από το Νόμο και στη δεύτερη εκλέγεται).
* Στην περίπτωση που μείνει κενή η θέση του Δημάρχου, εκλέγεται οποιοδήποτε μέλος του Δημοτικού Συμβουλίου, ακόμη και αν είναι ο τελευταίος σε ψήφους δημοτικός σύμβουλος
* Παρέχει τη δυνατότητα δημιουργίας νέων παρατάξεων στο Δημοτικό Συμβούλιο, μέσω της ανεξαρτητοποίησης δημοτικών συμβούλων, αλλοιώνοντας ουσιαστικά το εκλογικό αποτέλεσμα και την ψήφο των δημοτών.
* Κατά την κατανομή των εδρών του Δημοτικού Συμβουλίου, σε ορισμένες περιπτώσεις παραμένουν αδιάθετες έδρες μετά τη δεύτερη ή τρίτη κατανομή.
* Στα τριμελή συμβούλια κοινοτήτων ο Πρόεδρος μπορεί να ανακληθεί από τα καθήκοντά του εφόσον υποβληθεί πρόταση μομφής από ένα σύμβουλο και είναι αποδεκτή από δύο συμβούλους.
* Πρόβλημα δημιουργείται και για το προεδρείο του δημοτικού συμβουλίου που συγκροτείται ως εξής:

α) ο Πρόεδρος προέρχεται από την παράταξη του εκλεγέντος Δημάρχου είτε αναδείχθηκε πρώτη είτε δεύτερη σε εκλογική δύναμη

β) ο Αντιπρόεδρος προέρχεται από την παράταξη που αναδείχθηκε αντίστοιχα δεύτερη ή πρώτη σε εκλογική δύναμη αλλά δεν ανέδειξε τον Δήμαρχο.

γ) ο Γραμματέας προέρχεται από την τρίτη σε εκλογική δύναμη παράταξη

* Κατά την εκλογή του προεδρείου παρατηρούνται επίσης αντιφατικές διατάξεις. Ενώ υποδεικνύεται από την παράταξη του Δημάρχου ένας υποψήφιος Πρόεδρος Δημοτικού Συμβουλίου, τίθεται υπό αμφισβήτηση η εκλογή του διότι θεωρείται πως μπορεί να υποβληθεί και διαφορετική πρόταση ή να μη συγκεντρώσει τα 2/3 των μελών του Δημοτικού Συμβουλίου.

Επισημαίνεται ότι όταν μία εθνική κυβέρνηση χάσει τη δεδηλωμένη στη Βουλή, υπάρχει η διέξοδος των πρόωρων εκλογών, ενώ η Τοπική Αυτοδιοίκηση με το προτεινόμενο εκλογικό σύστημα θα είναι καταδικασμένη σε μία διαρκή ακινησία.

Υπογραμμίζεται ότι σε όλες τις Ευρωπαϊκές χώρες που εφαρμόζονται αναλογικά εκλογικά συστήματα, η κυβερνησιμότητα διασφαλίζεται με τον προσδιορισμό, είτε μονοπρόσωπων οργάνων με ισχυρή διοικητική εξουσία, είτε συλλογικών οργάνων στα οποία κυριαρχεί η πλειοψηφούσα παράταξη.

**Όσον αφορά την παράταση της θητείας των σημερινών αιρετών αρχών, αυτή εξυπηρετεί μόνο τον εκλογικό σχεδιασμό της κυβέρνησης, γεγονός που επιβεβαιώνεται από τις πρόσφατες δηλώσεις του Υπουργού, που επιδιώκει να συνδέσει τις αυτοδιοικητικές με τις εθνικές εκλογές.**

**Παράλληλα, δεν αποδεχόμαστε τη μείωση της θητείας των αιρετών από 5 σε 4 έτη, γιατί η απόφαση μείωσης της θητείας δεν συνάδει με την Ευρωπαϊκή εμπειρία όπου η δημοτική θητεία είναι τουλάχιστον 5ετής και η διάρκειά της συνδέεται με την διάρκεια των περιόδων αναπτυξιακού προγραμματισμού.**

Λόγω της αλλαγής του εκλογικού συστήματος επηρεάζεται καθοριστικά το σύστημα διακυβέρνησης των δήμων και ειδικότερα η Οικονομική Επιτροπή και η Επιτροπή Ποιότητας Ζωής που ασκούν διοίκηση. Το γεγονός αυτό επιτείνει τους κινδύνους ακυβερνησίας που επιφέρει το νέο εκλογικό σύστημα.

**ΚΑΤΗΓΟΡΙΟΠΟΙΗΣΗ ΤΩΝ ΔΗΜΩΝ**

Η βασική παρατήρησή μας είναι ότι δεν υπάρχει μόνο μια μορφή κατηγοριοποίησης των Δήμων με βάση τα ιδιαίτερα χαρακτηριστικά τους.

Η κατηγοριοποίηση των Δήμων εξαρτάται από τον σκοπό για τον οποίο γίνεται. Για παράδειγμα η κατηγοριοποίηση είναι διαφορετική εάν ο σκοπός είναι :

* η εξειδίκευση του εκλογικού συστήματος (βλέπε παρ. 2, Άρθρου 7, Ν.3852/2010) ή
* η συγκρότηση του συστήματος διακυβέρνησης (βλέπε Κεφάλαιο Γ΄, Ν.3852/2010) ή
* η εκπόνηση του Οργανισμού Εσωτερικής Υπηρεσίας – ΟΕΥ (σε εφαρμογή του Ν. 3852/2010 εκπονήθηκαν δέκα πρότυποι ΟΕΥ) ή
* ο προσδιορισμός των αρμοδιοτήτων που πρέπει και μπορούν να ασκήσουν οι Δήμοι ή
* η κατανομή των Κεντρικών Αυτοτελών Πόρων (ΚΑΠ) κλπ.

Είναι χαρακτηριστικό ότι η «μεταρρύθμιση» ξεκινάει ανάποδα. Πρώτα θα πρέπει να αποσαφηνιστούν ποιες αρμοδιότητες πρέπει να αναλάβουν οι δήμοι. Ύστερα η απαραίτητη κρίσιμη μάζα, για την αποτελεσματική υλοποίηση των αρμοδιοτήτων αυτών και με μετά, με βάση τα ιδιαίτερα χαρακτηριστικά τους, να γίνει η ταξινόμηση των δήμων.

Παραδείγματος χάριν στην πρόσφατη διοικητική μεταρρύθμιση στην Φιλανδία αποφασίστηκε να αποκεντρωθούν η βασική εκπαίδευση και η πρωτοβάθμια υγεία. Για την αποτελεσματική υλοποίηση των αρμοδιοτήτων αυτών αποφασίστηκε ότι ο δήμος που θα είναι υπεύθυνος για την πρωτοβάθμια υγειονομική περίθαλψη ή τις συναφείς υπηρεσίες, έπρεπε να συγκεντρώνει τουλάχιστον 20.000 κατοίκους, κατά παρόμοιο τρόπο, οι δήμοι που είχαν ως αρμοδιότητα να παρέχουν υπηρεσίες βασικής εκπαίδευσης, έπρεπε να έχουν τουλάχιστον 50.000 κατοίκους.

Αντίθετα στο νομοσχέδιο αναφέρεται: *«Οι κατηγορίες της προηγούμενης παραγράφου λαμβάνονται υπ’ όψη ιδίως για τον καθορισμό των αρμοδιοτήτων των δήμων».* Επομένως, με βάση το νομοσχέδιο 5 Δήμοι (Δέλτα, Θερμαϊκού, Θέρμης, Ωραιοκάστρου και Χαλκηδόνος) που εντάσσονται στην Μητροπολιτική Ενότητα της Θεσσαλονίκης, σύμφωνα με το Ρυθμιστικό Σχέδιο Θεσσαλονίκης, αλλά δεν αναφέρονται στους Δήμους Μητροπολιτικών Κέντρων στο νομοσχέδιο, δεν ασκούν τις Μητροπολιτικές λειτουργίες του άρθρου 210 του Ν. 3852/2010.

Επίσης ο συντάκτης του νομοσχεδίου δεν έχει λάβει υπόψη του ότι η πυραμίδα των αρμοδιοτήτων στην Ελληνικών ΤΑ έχει τοποθετηθεί ανάποδα. Οι μικροί περιφερειακοί δήμοι έχουν πολύ περισσότερες αρμοδιότητες από τους μεγάλους μητροπολιτικούς (Ύδρευση, άρδευση, αποχέτευση, αγροτική οδοποιία, το σύνολο της δημοτικής οδοποιίας κλπ).

Υπενθυμίζεται ότι στο άρθρο 259 παρ.4 του Ν. 3852/2010 λαμβάνονται υπόψη ως κριτήριο κατανομής οι ιδιαίτερες ανάγκες κατηγοριών δήμων και στην τρέχουσα κατανομή των ΚΑΠ το βασικό κριτήριο ( το ελάχιστο κόστος λειτουργίας) κατανέμεται με βάση την πληθυσμιακή ταξινόμηση του δήμου.

Επιπλέον, οι νησιώτικοι και ορεινοί δήμοι με τα άρθρα 204-209 του Ν. 3852/2010 έχουν επιπλέον αρμοδιότητες. Με βάση το νομοσχέδιο οι 5 νησιωτικοί Δήμοι της Περιφέρειας Αττικής (Σαλαμίνας, Κυθήρων, Πόρου, Σπετσών, Αίγινας), κατατάσσονται στην κατηγορία των μεγάλων και μεσαίων νησιωτικών Δήμων και επομένως θα ασκούν τις πρόσθετες αρμοδιότητες του άρθρου 204 του Ν. 3852/2010, που αφορούσε όμως μόνο τις Περιφέρειες Βορείου Αιγαίου, Νοτίου Αιγαίου και Ιονίων Νήσων.

Επίσης στο νομοσχέδιο προβλέπεται κατηγορία «Μικροί Ηπειρωτικοί και Μικροί Ορεινοί Δήμοι», όπου υπάγονται όλοι οι ηπειρωτικοί Δήμοι και οι Δήμοι της Περιφέρειας Κρήτης, με πληθυσμό κάτω των 10.000 κατοίκων. Επισημαίνεται η πρόβλεψη του νομοσχεδίου ότι πέραν των Δήμων που χαρακτηρίζονται ως ορεινοί από την παράγραφο 2 του άρθρου 1 του Ν. 3852/2010 ορεινοί χαρακτηρίζονται και οι Δήμοι όπου τουλάχιστον το 50% των κοινοτήτων χαρακτηρίζονται ως ορεινές από την ΕΛΣΤΑΤ. Με βάση την προαναφερόμενη πρόβλεψη 2 Δήμοι (Σουλίου και Δωδώνης) χαρακτηρίζονται ως ορεινοί, επειδή όμως ο πληθυσμός τους ξεπερνάει τις 10.000 κατοίκους κατά 185 και 130 άτομα αντίστοιχα, κατατάσσονται στους μεσαίους ηπειρωτικούς.

**ΟΙΚΟΝΟΜΙΚΑ ΤΩΝ Ο.Τ.Α.**

Το νομοσχέδιο «Κλεισθένης», όσον αφορά στα οικονομικά, δεν προσπαθεί να παρακολουθήσει τις σύγχρονες αλλαγές που πραγματοποιούνται στην Ευρωπαϊκή Τοπική Αυτοδιοίκηση. Δεν προτείνει καμία μεγάλη μεταρρύθμιση όπως η δημοσιονομική αποκέντρωση, η ενίσχυση της οικονομικής αυτοτέλειας των δήμων και η δυνατότητα των ΟΤΑ να διαχειριστούν αποτελεσματικά τα οικονομικά τους. Επίσης δεν λύνει προβλήματα, που το ίδιο το κράτος έχει δημιουργήσει, όπως της αποπληρωμής της νέας γενιάς των παρακρατηθέντων εσόδων η ακόμα και της πιστής τήρησης του νόμου 3852/2010.

Χαρακτηριστικό του ότι το νομοσχέδιο που η πολιτική ηγεσία του Υπουργείου Εσωτερικών ονομάζει «Κλεισθένης» δεν αποτελεί μεταρρύθμιση, δεδομένου ότι δεν προτείνεται Επιχειρησιακό Πρόγραμμα εφαρμογής του και δεν υποστηρίζεται από χρηματοδοτικούς πόρους, κίνητρα και επιχορηγήσεις.

Οι όποιες προτάσεις διατυπώνονται είναι στην πλειονότητά τους αποσπασματικές, χωρίς γνώση της υπάρχουσας κατάστασης της Τοπικής Αυτοδιοίκησης και ασαφείς με αποτέλεσμα να δημιουργούν μεγαλύτερα προβλήματα και κινδύνους δυσλειτουργιών και ανισορροπιών.

Χαρακτηριστικό παράδειγμα η αλλαγή των κριτηρίων κατανομής των ΚΑΠ. Ενώ δεν προτείνεται ένα πλήρες σύστημα κατανομής των ΚΑΠ, υιοθετούνται κριτήρια που δεν έχουν σχέση με το φορολογικό σύστημα της Τοπικής Αυτοδιοίκησης, με την Ελληνική πραγματικότητα και κυρίως με τα διαθέσιμα στατιστικά στοιχεία. Απαριθμούνται κριτήρια κατανομής ΚΑΠ αμφιβόλου επιστημονικής και πρακτικής αξίας (το μήκος των δικτύων ύδρευσης αποχέτευσης. Πως θα επιχορηγηθούν οι δήμοι που έχουν ΔΕΥΑ από αυτούς που δεν έχουν; Το επίπεδο των παρεχομένων κοινωνικών υπηρεσιών. Πως θα μετρηθεί; Με μελέτες ικανοποίησης; Θα πρέπει να ληφθεί υπόψη ότι μεγάλο ποσοστό του κόστους των δημοτικών κοινωνικών υπηρεσιών καλύπτεται από κοινοτικά προγράμματα. Το τοπικό ΑΕΠ. Είναι γνωστό ότι στη χώρα μας δεν υπάρχουν ασφαλή και έγκυρα στοιχεία για το ΑΕΠ σε επίπεδο δήμου).

Όσον αφορά στη ρύθμιση με βάση την οποία η Διεύθυνση Οικονομικών Τοπικής Αυτοδιοίκησης του Υπουργείου Εσωτερικών μπορεί να παρακρατεί έσοδα από τους Κ.Α.Π. μετά από αίτημα ΔΕΥΑ ή ΦΟΔΣΑ, αυτή καταστρατηγεί την οικονομική αυτοτέλεια των Ο.Τ.Α., θεωρείται απαράδεκτη και πρέπει να αποσυρθεί.

Το μεγαλύτερο πρόβλημα όμως στην πρόταση του Υπουργείου Εσωτερικών, για τα κριτήρια κατανομής των ΚΑΠ, είναι ότι δεν κάνει κανέναν λόγο για την αύξηση του συνολικού ποσού των Κεντρικών Αυτοτελών Πόρων. Σχεδιάζει δε την εφαρμογή αυτών των κριτηρίων και του δημοσιονομικού «σοκ» που αναμένεται να προκαλέσει σε δήμους, από 1/1/2019, προεκλογική χρονιά, σύμφωνα με το νομοσχέδιο.

Επίσης, με τον τρόπο που προτείνεται η επιχορήγηση των Δήμων για τη κάλυψη των επενδυτικών τους αναγκών, κατακερματίζεται η ήδη αφυδατωμένη ΣΑΤΑ και προσπαθούν να δημιουργηθούν κεντρικά μοντέλα διαχείρισης τοπικών επενδύσεων που δεν λαμβάνουν υπόψη τους τις τοπικές ιδιαιτερότητες και συγκριτικά πλεονεκτήματα. Κυρίως όμως δεν λαμβάνουν υπόψη τη δυνατότητα της δημοτικής αρχής να εφαρμόσει το πρόγραμμα για το οποίο εκλέχθηκε.

Είναι σημαντικό ότι στο νομοσχέδιο, υπηρεσίες που σύμφωνα με το Σύνταγμα θα πρέπει να χρηματοδοτούνται από το κράτος (πράσινο- περιβάλλον), μετατρέπονται σε ανταποδοτικές. Μεταφέρεται δηλαδή το κόστος των υπηρεσιών αυτών στο φορολογικό βάρος των δημοτών.

Τέλος, το Οικονομικό Παρατηρητήριο όχι μόνο δεν το καταργεί, όπως είχε δεσμευθεί, αλλά το αναμορφώνει, καθιστώντας το ουσιαστικά, εργαλείο ομηρείας δήμων στα χέρια του Υπουργού. Αφού ο Υπουργός Εσωτερικών έχει τη δυνατότητα και τον τελευταίο λόγο, για αναπέμψει υποθέσεις που έχει επεξεργαστεί το Παρατηρητήριο.

**ΕΠΟΠΤΕΙΑ – ΠΕΙΘΑΡΧΙΚΟΣ ΕΛΕΓΧΟΣ**

Με τις ρυθμίσεις του Νομοσχεδίου η Διοικητική Εποπτεία των ΟΤΑ δεν περιορίζεται σε απλό έλεγχο νομιμότητας των πράξεων και στον πειθαρχικό έλεγχο, όπως το Σύνταγμα ορίζει, αλλά επεκτείνεται με την καθιέρωση έκδοσης εγκυκλίων οδηγιών και γενικών κατευθύνσεων, τόσο από το Υπουργείο Εσωτερικών, όσο και από την Αυτοτελή Υπηρεσία Εποπτείας ΟΤΑ.

Υπογραμμίζεται ότι αποκλείεται η συμμετοχή όσων έχουν διετελέσει αιρετοί ακόμη και μετά την παραίτησή τους σε θέση επόπτη ΟΤΑ. Επίσης, η τελική επιλογή του Επόπτη ( που αλλού αναφέρεται ως Επόπτης και αλλού ως Ελεγκτής Νομιμότητας) από τον Υπουργό Εσωτερικών οδηγεί στη χειραγώγηση του συστήματος Εποπτείας από τον εκάστοτε Υπουργό.

Με τον τρόπο αυτό επηρεάζεται αποφασιστικά η ελευθερία δράσης και λειτουργίας των ΟΤΑ, στραγγαλίζεται ο θεσμός της Τοπικής Αυτοδιοίκησης, ο οποίος πλέον μετατρέπεται σε μια αποκεντρωμένη διοικητική υπηρεσία του Κράτους.

Με το πλέγμα των ασφυκτικών και παρεμβατικών διατάξεων που περιλαμβάνονται στο παρόν νομοσχέδιο επηρεάζεται αποφασιστικά η ελεύθερη δράση και λειτουργία των ΟΤΑ. Υπογραμμίζεται ότι επιτρέπεται η άσκηση διοικητικής προσφυγής, πέραν αυτών που έχουν έννομο συμφέρον και στις συνδικαλιστικές οργανώσεις εργαζομένων στη Τοπική Αυτοδιοίκηση καθώς και σε Νομικά Πρόσωπα μη κερδοσκοπικού χαρακτήρα με περιβαλλοντικούς, πολιτιστικούς και κοινωνικούς σκοπούς, με συνέπεια μεγάλη καθυστέρηση ή και μπλοκάρισμα στην υλοποίηση αποφάσεων του Δημοτικού Συμβουλίου.

**Συμπερασματικά,**

**Τόσο η καθιέρωση παροχής εγκυκλίων οδηγιών και γενικών κατευθύνσεων, από το Υπουργείο Εσωτερικών όσο και από την Αυτοτελή Υπηρεσία Εποπτείας ΟΤΑ εντάσσονται στο πλαίσιο του ασφυκτικού ελέγχου των ΟΤΑ και περιορισμού της δράσης των, που προσβάλλουν τον συνταγματικό πυρήνα του άρθρ. 102 του Συντάγματος, δηλαδή την αρχή της διοικητικής αυτοτέλειας.**

Σε ό,τι αφορά στον πειθαρχικό έλεγχο θεωρείται θετική η επαναφορά της ιδιάζουσας δωσιδικίας για τους αιρετούς.

Ως προς το διοικητικό μέτρο της αργίας είναι αναγκαίο επί κακουργημάτων να τεθεί ρητά ότι ο αιρετός τίθεται σε αργία μετά την πρωτόδικη απόφαση, καθόσον η διάταξη του άρθρου 126 του Νομοσχεδίου είναι αντιφατική, δεδομένου ότι επιβάλλει και πάλι την αυτοδίκαιη αργία μετά την αμετάκλητη παραπομπή.

**ΔΗΜΟΤΙΚΟ ΔΗΜΟΨΗΦΙΣΜΑ**

Οι τελευταίες εμπειρίες δημοψηφισμάτων σε εθνικό ή περιφερειακό επίπεδο αλλά κυρίως η αρνητική εμπειρία από τη διενέργεια τοπικών δημοψηφισμάτων σε Κορσική, Αλσατία, Γουαδελούπη, αύξησε τον σκεπτικισμό, με αποτέλεσμα να μην υλοποιηθούν θεσμικές υποχρεώσεις σχετικές με τη διενέργεια τοπικών δημοψηφισμάτων, όταν πρόκειται για συγχώνευση δήμων. Υπενθυμίζεται ότι στις παραπάνω Γαλλικές περιφέρειες εστιάζονται εθνικές, γλωσσικές ή άλλες μειονότητες.

Η χρήση τοπικών δημοψηφισμάτων ήταν περιορισμένη και στην περίπτωση της διοικητικής μεταρρύθμισης της Φιλανδίας. Σε μία χώρα με μεγάλη εφαρμογή διαβουλευτικών και συναινετικών διαδικασιών, η χρήση των τοπικών δημοψηφισμάτων χάνει συνεχώς οπαδούς, λόγω των κινδύνων που υπάρχουν, εάν δεν σχεδιαστούν και υλοποιηθούν σωστά, να καταλήξουν εργαλεία προώθησης λαϊκίστικων και τοπικιστικών αιτημάτων και πολιτικών.

**ΑΝΑΠΤΥΞΙΑΚΗ ΔΡΑΣΗ ΤΩΝ ΟΤΑ**

Περιλαμβάνονται ρυθμίσεις που αφορούν αναπτυξιακούς θεσμούς της Τοπικής Αυτοδιοίκησης. Ειδικότερα:

* Επιχειρησιακός προγραμματισμός
* Προγραμματικές Συμβάσεις
* Διαδημοτικός Σύνδεσμος Τεχνικής Υπηρεσίας
* Υπηρεσίες Δόμησης Δήμων
* Συμμετοχή ΟΤΑ σε Νομικά Πρόσωπα
* Δράσεις βελτίωσης της ενεργειακής αποδοτικότητας

Οι περισσότερες από τις ρυθμίσεις αυτές είναι σε θετική κατεύθυνση και ανταποκρίνονται σε κατά καιρούς προτάσεις της ΚΕΔΕ. Επισημαίνεται όμως ότι χρειάζονται σοβαρές βελτιώσεις και συμπληρώσεις καθώς και επιχειρησιακό πρόγραμμα υποστήριξης της εφαρμογής τους.

**ΑΝΑΚΑΘΟΡΙΣΜΟΣ ΑΡΜΟΔΙΟΤΗΤΩΝ ΚΑΙ ΔΙΑΔΙΚΑΣΙΩΝ ΤΟΠΙΚΗΣ ΑΥΤΟΔΙΟΙΚΗΣΗΣ**

Οι διατάξεις του Άρθρου 203 με τις οποίες προβλέπεται η σύσταση Διυπουργικών Επιτροπών ανά πεδίο δημόσιας πολιτικής κάθε Υπουργείου είναι θετικές, αλλά αυτές οι Διυπουργικές Επιτροπές έπρεπε να έχουν συσταθεί το 2016 και στο σημερινό νομοσχέδιο να περιλαμβάνονται οι προτάσεις τους για την αναγκαία επανα–οριοθέτηση των αρμοδιοτήτων μεταξύ των επιπέδων της Δημόσιας Διοίκησης.

Μόνον έτσι θα είχαμε μια ουσιαστική διοικητική μεταρρύθμιση και όχι μια διαδικαστική πρόβλεψη για μεταρρυθμίσεις του 2019 ή του 2020.

Υπενθυμίζουμε τις σχετικές προτάσεις που είχε καταθέσει η ΚΕΔΕ:

* Με τη μελέτη που εκπόνησε το ΙΤΑ για λογαριασμό της ΚΕΔΕ (Σεπτέμβριος 2016)
* Με τα συμπεράσματα του τακτικού Συνεδρίου της ΚΕΔΕ στη Θεσσαλονίκη (1-3/12/2016)
* Με τα συμπεράσματα του τακτικού Συνεδρίου της ΚΕΔΕ στα Ιωάννινα (30/11 – 2/12/2017)
* Με το πρόσφατο κείμενο κοινών θέσεων ΕΝΠΕ – ΚΕΔΕ του Συνεδρίου (18-19/4/2018)

Εύλογα αναρωτιόμαστε εάν η πολιτική ηγεσία του Υπουργείου Εσωτερικών διαβάζει τις προτάσεις των ανώτατων συλλογικών οργάνων της Τοπικής Αυτοδιοίκησης, που αφορούν στην ανάγκη ουσιαστικών διοικητικών μεταρρυθμίσεων.

**ΕΠΙΛΟΓΟΣ**

Συμπερασματικά η μόνη αλλαγή που επιθυμούσε πραγματικά η Κυβέρνηση, γιατί αυτό εξυπηρετούσε τις μικροκομματικές της επιδιώξεις, ήταν να αλλάξει το εκλογικό σύστημα στις αυτοδιοικητικές εκλογές. Τίποτε άλλο.

Δεν επιθυμούν την αποκέντρωση πόρων, αρμοδιοτήτων κι ευθυνών, όπως γίνεται παντού στον ανεπτυγμένο κόσμο. Θέλουν να ελέγχουν ασφυκτικά κάθε δραστηριότητα.

**Κι επειδή γνωρίζουν ότι δεν μπορούν να ελέγξουν τους Δήμους, προτιμούν να τους διαλύσουν. Να διαλύσουν το μόνο θεσμό του Κράτους που πέτυχε στα δύσκολα χρόνια της κρίσης, να στηρίξει τους πολίτες που δοκιμάστηκαν από αυτήν.**

**Η εφαρμογή της απλής αναλογικής δεν είναι μεταρρύθμιση. Είναι απορρύθμιση.**

**Σε καμία ανεπτυγμένη χώρα του κόσμου δεν αποτελεί μεταρρύθμιση η αλλαγή του εκλογικού συστήματος. Δεν αλλάζει το Κράτος, αλλάζοντας απλώς τον εκλογικό νόμο.**

**Θέλουμε αλλαγή του Κράτους, όχι άλλον εκλογικό νόμο.**

**Οι Δήμοι δεν χρειάζονται απλή αναλογική για να λειτουργήσουν αποτελεσματικότερα, προς όφελος των πολιτών και των τοπικών κοινωνιών. Χρειάζονται απλή λογική.**

Διεκδικούμε ένα άλλο μοντέλο λειτουργίας του Κράτους, για να μπορούμε να είμαστε πιο χρήσιμοι και πιο αποτελεσματικοί στην καθημερινή μας λειτουργία, προς όφελος των πολιτών.

Γιατί με τις προτεινόμενες ρυθμίσεις του Νομοσχεδίου:

1. Οι Δήμοι δε θα μπορούν να κυβερνηθούν. Από την προσομοίωση εφαρμογής του νέου εκλογικού συστήματος στα αποτελέσματα των Δημοτικών Εκλογών 2014 στο 65% των Δήμων δεν θα μπορούσε να υλοποιηθεί το πρόγραμμα που ψήφισαν οι δημότες.
2. Τα Δημοτικά έργα δεν μπορούν να υλοποιηθούν. Η δέσμευση προϋπολογισμού στις Κοινότητες προκαλεί κατακερματισμό της χρηματοδότησης των δημοτικών έργων και καθιστά αδύνατη την υλοποίηση των έργων και κυρίως τις συντηρήσεις και επισκευές στα δίκτυα (οδοποιία, αγροτική οδοποιία κ.ά.). Η αδυναμία αυτή επιτείνεται και λόγω έλλειψης ειδικευμένου προσωπικού και αδυναμίας έγκαιρου συντονισμού.
3. Οι κοινωνικές υπηρεσίες θα περιορίσουν την προσφορά τους και η χρηματοδότησή τους θα εξαρτάται από μικροκομματικούς στόχους. Δεν αναφέρεται το μέλλον των κοινωνικών υπηρεσιών όταν λήξει η χρηματοδότηση από κοινοτικούς πόρους και στην κατανομή των Εθνικών πόρων εισάγονται (μη μετρήσιμα υποκειμενικά) κριτήρια.
4. Αυξάνεται το φορολογικό βάρος των δημοτών. Η ένταξη της χρηματοδότησης της Υπηρεσίας Πρασίνου στα ανταποδοτικά αποτελεί ουσιαστικά ένα νέο φόρο και καλεί τους δημότες να χρηματοδοτήσουν το κόστος λειτουργίας της υπηρεσίας. Ο φόρος αυτός δεν έχει αντικειμενική φορολογική βάση και η επιβολή του έχει σαν συνέπεια τη δημιουργία ενός κεφαλικού φόρου.
5. Προτείνει μία κενή περιεχομένου κατηγοριοποίηση Δήμων. Με την προτεινόμενη κατηγοριοποίηση αναγνωρίζει νομικά το ζήτημα ότι οι δήμοι έχουν διαφορετικά χαρακτηριστικά χωρίς όμως να διατυπώνει ρυθμίσεις που διασφαλίζουν την ισότιμη παροχή υπηρεσιών στους πολίτες σε όποιον Δήμο και αν κατοικούν.
6. Κατασκευάζει Δήμους ομήρους του Υπουργού. Με τις προτεινόμενες ρυθμίσεις υπάρχει κίνδυνος ομηρίας των Δήμων μέσω:

α) πρόσθετων ελεγκτικών μηχανισμών

β) περιορισμού της διοικητικής αυτοτέλειας των Δήμων

γ) της οικονομικής κηδεμονίας των Δήμων από τον Υπουργό Εσωτερικών.

Συνέπεια αυτής της ομηρίας είναι οι Δήμοι να μην μπορούν να προσφέρουν στους Δημότες τις υπηρεσίες που θα μπορούσαν και θα επιθυμούσαν και μην αξιοποιούν αποτελεσματικά τα τοπικά συγκριτικά πλεονεκτήματά τους.